钦定古今图书集成/历象汇编/庶征典/第065卷 > 《周礼》 > 《春官》
## 钦定古今图书集成/历象汇编/庶征典/第065卷 > 《周礼》 > 《春官》

眂祲掌十煇之法，以观妖祥，辨吉凶。一曰祲，二曰象，
三曰镌，四曰监，五曰暗，六曰瞢，七曰弥，八曰叙，九曰
𬯀，十曰想。掌安宅叙降。正岁则行事，岁终则弊其事。

〈注〉故书“弥”作“迷”，“𬯀”作“资。”郑司农云：“祲，阴阳气相侵也。象者，如赤乌也。镌，谓日旁气四面反乡，如煇状也。监，云气临日也。暗，日月食也。瞢，日月瞢瞢无光也。弥者，白虹弥天也。叙者，云有次序，叙如山在日上也。𬯀者，升气也。想者，煇光也。元谓镌，读如童子佩镌”之镌，谓日旁气刺日也。监，冠珥也。弥，气贯日也。𬯀，虹也。《诗》云：“朝𬯀于西。”想杂气有似可形，想宅，居也。降，下也。人见妖祥则不安，主安其居处也。次序其凶祸。所下，谓禳移之弊断也，谓计其吉凶然否多少。

### 保章氏以五云之物辨吉凶水旱

〈订义〉郑康成曰：“物，色也，视日旁云气之色。”　郑司农曰：“以二至二分观云色，青为虫，白为丧，赤为兵荒，黑为水，黄为丰。故《春秋传》曰：‘凡分至、启闭，必书云物，为备故也’。故曰：凡此五物，以诏救政。”

降“《丰》荒”之《祲》象。

〈订义〉郑康成曰：“降，下也，知水旱所下之国。”　李嘉会曰：“气为祲，形为象。”　王昭禹曰：“‘言降丰荒之祲象’，则与《眂祲》所谓叙降同矣。”盖下其说于国，使民知之焉，故谓之降。事未至而使之备，患未至而使之防，先王所以仁民也，可谓厚矣。